SET ปิดพุ่ง 30 จุด รับ “จีดีพี” ไทยดีกว่าคาด-กำไรบจ. Q1 เด่น
SET ปิดพุ่ง 30 จุด ขานรับ “จีดีพี” ไทยดีกว่าคาด และกำไรบริษัทจดทะเบียนของไทยในไตรมาส 1/2565 คาดว่าจะอยู่ที่ราว 2.6-2.7 แสนล้านบาท ให้แนวต้าน 1,630 จุด แนวรับ 1,600 จุด 
SET ปิดพุ่ง 30 จุด ขานรับ “จีดีพี” ไทยดีกว่าคาด และกำไรบริษัทจดทะเบียนของไทยในไตรมาส 1/2565 คาดว่าจะอยู่ที่ราว 2.6-2.7 แสนล้านบาท ให้แนวต้าน 1,630 จุด แนวรับ 1,600 จุด 
17 พ.ค. 2565

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซียพลัส กล่าวว่า ตลาดหุ้นไทยวันนี้ปรับตัวขึ้นไปค่อนข้างแรงหลังจากลงไปค่อนข้างมาก แต่มองเป็นการรีบาวด์จากภาพรวมผ่อนคลายชั่วคราว เนื่องจากยังมีปัจจัยลบเดิมกดดันตลาดอยู่ทั้งเรื่องสงครามรัสเซียและยูเครนที่ยังต้องจับตาท่าทีรัสเซียต่อกรณีฟินแลนด์และสวีเดนเข้าเป็นสมาชิกนาโต อีกทั้งภาวะเงินเฟ้อสหรัฐที่ยังสูงต่อเนื่องจะทำให้ธนาคารกลางสหรัฐ (เฟด) ต้องเดินหน้านโยบายการเงินตึงตัวในเชิงรุก
ขณะที่มองกำไรบริษัทจดทะเบียนของไทยในไตรมาส 1/2565 คาดว่าจะอยู่ที่ราว 2.6-2.7 แสนล้านบาทใกล้เคียงที่ ASP คาด ช่วยหยุด downside ของตลาดไว้ได้ระดับหนึ่ง ขณะที่จีนมีทั้งปัจจัยบวกและลบโดยจีนเตรียมที่จะคลายล็อกดาวน์เซี่ยงไฮ้ในวันที่ 1 มิ.ย.นี้ แต่ตัวเลขเศรษฐกิจจีนซบเซา ทั้งยอดค้าปลีกและการผลิตภาคอุตสาหกรรมเดือนเม.ย.ลดลง
สำหรับแนวโน้มการลงทุนในวันพรุ่งนี้ นายเทิดศักดิ์ คาดว่า ตลาดยังมีความผันผวน และให้ระวังแรงขายทำกำไร โดยให้แนวต้านที่ 1,630 จุด แนวรับที่ 1,600 จุด
ด้านนายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้รีบาวด์ค่อนข้างแรงหลังจากตัวเลขอัตราการขยายตัวทางเศรษฐกิจ (GDP) ไตรมาส 1/2565 สูงกว่าคาด โดยราคาหุ้นกลุ่มการเงินปรับตัวขึ้นเป็นส่วนใหญ่ และดาวน์โจนส์ฟิวเจอร์สก็บวก แนะติดตามความเห็นของนายเจอโรม พาวเวล ประธานเฟดคืนนี้ว่ามีความเห็นต่อนโยบายการเงินอย่างไร
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 3,258.82 ล้านบาท ปิดที่ 157.50 บาท เพิ่มขึ้น 6.00 บาท
JMT มูลค่าการซื้อขาย 2,927.67 ล้านบาท ปิดที่ 76.00 บาท เพิ่มขึ้น 8.00 บาท
PTT มูลค่าการซื้อขาย 2,883.34 ล้านบาท ปิดที่ 37.00 บาท เพิ่มขึ้น 0.75 บาท
KBANK มูลค่าการซื้อขาย 2,263.01 ล้านบาท ปิดที่ 144.50 บาท เพิ่มขึ้น 2.50 บาท
IVL มูลค่าการซื้อขาย 2,158.23 ล้านบาท ปิดที่ 48.75 บาท เพิ่มขึ้น 2.25 บาท